ไฟแนนเชียลไดเจสต์
โตโยไทยได้งานใหม่เฉียด 4,000 ล.
14 ก.ย. 2554

โตโยไทยได้งานใหม่เฉียด 4,000 ล.
นายกอบชัย ธนสุกาญจน์ ผู้จัดการทั่วไปฝ่ายการเงินและนักลงทุนสัมพันธ์ ผู้มีอำนาจรายงานสารสนเทศ บริษัท โตโยไทย (TTCL) เปิดเผยว่า บริษัทในเครือกลุ่มบริษัท กรุงเทพ ซินธิติกส์ ได้ทำหนังสือสัญญาว่าจ้างให้บริษัทเป็นผู้ออกแบบวิศวกรรม การซื้อวัสดุและก่อสร้างครบวงจรในโครงการปิโตรเคมีคอลในประเทศไทย มูลค่าโครงการเทียบเท่า 110130 ล้านเหรียญสหรัฐโดยประมาณ หรือคิดเป็นเงินไทยประมาณ 3,300-3,900 ล้านบาท
TFEX เพิ่มมาร์จินสินค้าในฟิวเจอร์ส
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า สำนักหักบัญชีได้มีการทบทวนอัตราหลักประกันของอัตราดอกเบี้ย พบว่ามีความผันผวนเพิ่มขึ้น จึงได้พิจารณาปรับเพิ่มอัตราหลักประกันของดอกเบี้ยเพิ่มขึ้น โดยจะเริ่มมีผลบังคับใช้ตั้งแต่วันที่ 19 ก.ย. 2554 เป็นต้นไป
ทั้งนี้ ส่งผลให้ฟิวเจอร์สอ้างอิงกับอัตราดอกเบี้ย THBFIX ประเภท 6 เดือน เพิ่มขึ้นจาก 10,450 บาทต่อสัญญา มาเป็น 21,850 บาทต่อสัญญา และฟิวเจอร์สที่อ้างอิงกับพันธบัตรรัฐบาลอายุ 5 ปี เพิ่มขึ้นจาก 5,890 บาทต่อสัญญา มาเป็น 9,500 บาทต่อสัญญา นอกจากนี้ ยังมีการปรับเพิ่มอัตราหลักประกันของฟิวเจอร์สในหุ้นรายตัว อีก 7 หุ้นอ้างอิง
TDEX แจกปันผล 0.107 บาทต่อหน่วย 
คณะกรรมการของกองทุนเปิด ไทยเด็กซ์เซ็ท 50 อีทีเอฟ (TDEX) มีมติเมี่อวันที่ 13 ก.ย. 2554 ให้จ่ายเงินปันผลเป็นเงินสดให้กับผู้ถือหน่วยลงทุน 0.107 บาทต่อหน่วย กำหนดปิดสมุดทะเบียนเพื่อรับสิทธิเงินปันผล 23 ก.ย. 2554 และจ่ายวันที่ 13 ต.ค. 2554 
E ซื้อ บลจ. ซีมิโก้ เรียบร้อยถือหุ้น 25%
นายมาร์ค มิเชล ไรเนค ประธานเจ้าหน้าที่บริหาร บริษัท เอฟโวลูชั่น แคปปิตอล (E) เปิดเผยถึงความคืบหน้าการเข้าซื้อหุ้น 25% ในบริษัทหลักทรัพย์จัดการกองทุนรวม (บลจ.) ซีมิโก้ ซึ่งเป็นบริษัทย่อยของบริษัทหลักทรัพย์ (บล.) ซีมิโก้ ว่าบริษัทได้ชำระค่าเงินลงทุนเรียบร้อยแล้ว 
ทั้งนี้ บลจ.ซีมิโก้ มีทุนชำระแล้ว 148 ล้านบาท ประกอบด้วย 14 ล้านหุ้น มูลค่าที่ตราไว้หุ้นละ 10 บาท โดยบริษัทถือหุ้น 25% ของทุนชำระแล้ว